BAGUIO CITY – Mairamanen dagiti two-wheeled vehicles kadagiti lugan iti saksakupen ti naamyendaran a towing ordinance ti siudad ti Baguio.
Kasaruno daytoy ti panangaprobar ti lokal a konseho ti Baguio iti pinal ken maikatlo a panagbasa iti gakat a mangamyendar iti sumagmamano a probisyon ti Ordinance Numbered 78, series of 2018 wenno ti Towing Ordinance of the City of Baguio.
Nailanad iti baro nga ordinansa a karamanen kadagiti mabalin a mai-tow ti aniaman a two-wheeled vehicle no dagitoy ket nakaparada kadagiti parapubliko a kalsada a makasali iti naannayas a taray ti trapiko wenno dagitoy ket mangitunda ti peggad iti trapiko.
Nailanad iti amended ordinance a ti towing fee dagiti agtagikua kadagiti ma-tow a motorsiklo ket P500 iti umuna a four kilometers manipud iti lugar a nakaalaan ti motorsiklo agingga iti impounding facility ken kanayonan a P50 iti tunggal succeeding two kilometers.
Nailanad pay iti baro nga ordinansa dagiti dadduma a panagbaliw iti probisyon ti towing ordinance ti siudad tapnu marisut dagiti timmaud a parikut ken isyu a naengkwentro dagiti personnel ti Baguio City Police Office ken City Engineering Office kabayatan ti panangimplementarda iti nasao nga ordinansa.
Naisumitir metten iti opisina ti mayor ti naaprobaran nga amendatory ordinance para iti panangaprobar daytoy.
ilo_Latn ilo_Latn ilo_Latn ilo_Latn ilo_Latn ilo_Latn